Abakobwa (abagore) bakunze kuzana amabara ku mubiri yitwa amaribori, ariko usanga bamwe bayafite abandi ntayo.
Nk'uko byasobanuwe na Gasana Emmanuel, Umuganga w'indwara z'uruhu mu bitaro bya gisirikare i Kanombe, amaribori aterwa n'umusemburo witwa Oestrogene (Soma esitorojeni) mu Cyongereza.
Aza ku mubiri w'abakobwa mu gihe cy'ubwangavu. Ingano y'uwo musemburo ni wo ugena imiterere y'amaribori ku mubiri.
Dr Gasana yagize ati "Abantu ntibagira imisemburo ingana, ibyo bikaba byatumwa umukobwa umugore agira amaribori menshi kurusha undi, ukaba wanasanga hari n'udafite na rimwe."
Ikindi bishobora no guterwa n'uruhererekane rwo mu miryango.
Kutazana amaribori byo byaba ari ikibazo?
Kuba amaribori ari karemano, kandi hari abo byagaragaye ko batayagira, ngo ntabwo byaba ari ikibazo cyangwa uburwayi. Aha Emmanuel yatanze urugero nko ku bagabo, aho usanga hari abadafite ubwanwa, ko ari ibintu bibaho.
Hari abibaza ko amaribori ari uburwayi..
Dr Gasana avuga ku baba batekereza ko amaribori ari indwara, yagize ati "si uburwayi, ni umubiri wiyasa mu gihe cy'ubwangavu kandi ari karemano, n'ubwo hari abayazana akabaryaryata bakishima".
Aha ariko yagarutse ku bijyanye n'amaribori aba agaragara nk'inkovu (kenshi aterwa na aside zo mu mavuta yo kwisiga), ashobora no kuvamo kanseri y'uruhu.
Andi ni aterwa no gutwita, kuko hari ubwo umubiri wo ku nda wiyasa bitewe n'uburyo umwana agenda yiyongera ubunini.
Ibyo bikaba bivurwa n'abaganga b'inzobere, nk'uko Dr Gasana yabigarutseho.
Ibice by'umubiri bikunze kuzaho amaribori ni; ku maboko, mu ntege, ku nda ndetse ku matako.
N'ubwo ariko amaribori atari indwara, mu gihe aza ku mubiri, agatera uburyaruyate bukabije, ni byiza ko uwo bibayeho agana kwa muganga akaba yahabwa ubufasha.